KLASA: 034-06/24-01/52

URBROJ: 711-02-02/06-2025-6

Zagreb, 22. siječnja 2025.

 **ZDRAVKO PRUGOVEČKI**

 **Savjetnik za financije u Uredu ravnatelja HALMED-a**

**Predmet: očitovanje na zahtjev Zdravka Prugovečkog**

 ***-daje se***

Povjerenstvo za odlučivanje o sukobu interesa (u daljnjem tekstu: Povjerenstvo) dana 05. prosinca 2024. godine zaprimilo je zahtjev za očitovanjem koji je podnio Zdravko Prugovečki, iz Agencije za lijekove i medicinske proizvode RH Halmed.

U podnesenom zahtjevu podnositelj postavlja upit da li je dar u naravi zabranjena naknada za poslove odnosno obveznike obnašanja javnih dužnosti. Povodom zahtjeva Povjerenstva da dodatno pojasni navedeni upit, imenovani je istaknuo da se upit odnosi na ravnatelja navedene agencije koji je obveznik u smislu Zakona o sprječavanju sukoba interesa („Narodne novine“, broj 143/21. i 36/24., dalje u tekstu ZSSI) te da se dar sastoji od dobara trgovačke kuće s kojom je agencija sklopila ugovor za sve djelatnike u visini neoporezivog iznosa (132,73 eura) te da bi navedeni dar obveznik dobio od agencije u kojoj obnaša dužnost, odnosno ne radi se o daru trećih osoba. Također je navedeno da se radi o poklon bonu Konzuma s kojim je sklopljen ugovor o nabavi poklon bona u naprijed navedenom iznosu na ime dara u naravi kojim se može kupiti roba široke potrošnje iz asortimana Konzum trgovine.

Zahtjev u ovom predmetu odnosi se na tumačenje odredbi ZSSI-a, stoga Povjerenstvo u sastavu Ines Pavlačić, zamjenice predsjednice Povjerenstva, Igora Lukača, Nike Nodilo Lakoš i Ane Poljak, članova Povjerenstva, povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a- na 71. sjednici održanoj 13. veljače 2024. godine, podnositelju daje očitovanje, kako slijedi.

Člankom 5. stavkom 1. točkom 2. ZSSI-a propisano je da je plaća obveznika novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima Zakona zabranjeno primiti dodatnu naknadu za poslove obnašanja javnih dužnosti.

U ovom konkretnom slučaju utvrđeno je da se radi o poklon bonu u iznosu od 132,73 eura koji bi obveznik dobio od agencije u kojoj obnaša javnu dužnost, odnosno da se ne radi o daru trećih osoba.

Slijedom navedenog, a uzimajući u obzir citiranu odredbu članka 7. točke d) ZSSI-a kojom je obveznicima izričito zabranjeno primiti dodatnu naknadu za poslove obnašanja javnih dužnosti, a o čemu se upravo i radi u opisanoj situaciji, obveznik ne može primiti navedeni poklon bon u naprijed navedenom iznosu, jer kao obveznik ZSSI-a ima drugačiji tretman u odnosu na ostale zaposlenike agencije.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana